เงินเฟ้อจ่อ 5%ดอกเบี้ยยังขึ้นไม่สุด
โดย...ศูนย์วิจัยกสิกรไทย
9 ส.ค. 2554

โดย...ศูนย์วิจัยกสิกรไทย
ระดับราคาสินค้าผู้บริโภคยังคงปรับตัวขึ้นในเดือน พ.ค. 2554 และส่งผลให้อัตราเงินเฟ้อของไทย ทั้งในส่วนของอัตราเงินเฟ้อทั่วไปและอัตราเงินเฟ้อพื้นฐาน พุ่งสูงขึ้นแตะระดับสูงสุดในรอบ 32 เดือน โดยแรงกดดันเงินเฟ้อที่เพิ่มสูงขึ้นดังกล่าว ยังคงมีน้ำหนักต่อการพิจารณากำหนดจุดยืนเชิงนโยบายการเงินของธนาคารแห่งประเทศไทย (ธปท.) 
โดยล่าสุดคณะกรรมการนโยบายการเงิน (กนง.) มีมติปรับขึ้นอัตราดอกเบี้ยซื้อคืนพันธบัตรระยะ 1 วัน หรืออัตราดอกเบี้ยนโยบายของไทยอีก 0.25% จาก 2.75% มาที่ 3% ในการประชุมรอบที่ 4 ของปีนี้ พร้อมกับระบุว่า อัตราดอกเบี้ยของไทยยังเป็นขาขึ้น เพื่อดูแลความเสี่ยงเงินเฟ้อ




 
ภาพแรงกดดันเงินเฟ้อที่รออยู่ในช่วงครึ่งหลังของปี 2554 ทำให้ศูนย์วิจัยกสิกรไทยคาดว่า “โจทย์เงินเฟ้อสูง และการดูแลเสถียรภาพราคา” จะยังคงเป็นปัจจัยที่มีอิทธิพลต่อวัฏจักรขาขึ้นของอัตราดอกเบี้ยของไทยในช่วงการประชุม กนง.รอบถัดๆ ไป 
ในเดือน พ.ค. 2554 เงินเฟ้อทั่วไปเพิ่มขึ้น 0.34% จากเดือนก่อนหน้า (MoM) และ 4.19% เมื่อเทียบกับช่วงเดียวกันปีก่อน (YoY) ซึ่งสูงขึ้นจาก 4.04% (YoY) ในเดือน เม.ย.
ขณะที่อัตราเงินเฟ้อพื้นฐานที่ไม่นับรวมหมวดอาหารสดและพลังงาน พุ่งขึ้นอีก 0.46% (MoM) และ 2.48% (YoY) ในเดือน พ.ค. จาก 2.07% (YoY) ในเดือนก่อนหน้า จากภาพดังกล่าวทำให้อัตราเงินเฟ้อทั่วไป และอัตราเงินเฟ้อพื้นฐานล่าสุด อยู่ในระดับที่สูงที่สุดในรอบ 32 เดือนที่ผ่านมา
ข้อสังเกตสำคัญเกี่ยวกับทิศทางราคาสินค้าในเดือน พ.ค. ก็คือ อัตราเงินเฟ้อพื้นฐานขยับขึ้นจากเดือนก่อนหน้ามากกว่าอัตราเงินเฟ้อทั่วไป แม้ว่าสินค้าเกษตรหลายตัว โดยเฉพาะผักและผลไม้ จะเริ่มเข้าสู่ช่วงฤดูกาลผลิต และราคาขายปลีกน้ำมันในประเทศจะปรับตัวลงจากเดือนก่อนหน้าตามราคาน้ำมันตลาดโลกที่มีค่าเฉลี่ยลดลงประมาณ 78% (MoM) แต่ราคาสินค้าอุปโภคบริโภคในหมวดอื่นๆ ยังคงปรับตัวสูงขึ้นในระหว่างเดือน โดยเนื้อสัตว์ เป็ดไก่ และสัตว์น้ำ และอาหารสำเร็จรูป (สัดส่วนประมาณ 5.73% และ 14.45% ในตะกร้าเงินเฟ้อ) เพิ่มขึ้นประมาณ 2.9% และ 1.78% จากเดือนก่อนหน้า ตามลำดับ ขณะที่ การปรับขึ้นค่า FT สำหรับเดือนพฤษภาคมสิงหาคมอีก 8.93 สตางค์ต่อหน่วย ก็ส่งผลทำให้ค่ากระแสไฟฟ้าเพิ่มสูงขึ้น 2.6% จากเดือนก่อนหน้าด้วยเช่นกัน 
แนวโน้มเงินเฟ้อ : 
ศูนย์วิจัยกสิกรไทย ประเมินว่า เงินเฟ้อทั่วไปอาจมีค่าเฉลี่ยเหนือ 4% ในช่วงไตรมาส 2 และไตรมาส 3 ขณะที่เงินเฟ้อพื้นฐานมีโอกาสแตะกรอบบนของเป้าหมาย ธปท.ในช่วงไตรมาส 3
ท่ามกลางสถานการณ์ที่ผู้ผลิตยังคงเผชิญกับแรงกดดันด้านต้นทุน ทั้งราคาวัตถุดิบ ต้นทุนพลังงานไฟฟ้า ค่าจ้างแรงงาน ต้นทุนอัตราดอกเบี้ย และต้นทุนค่าขนส่ง ทำให้คาดว่า กลไกการส่งผ่านภาวะต้นทุนแพงดังกล่าวไปที่ราคาสินค้าผู้บริโภค น่าที่จะดำเนินไปอย่างต่อเนื่องในช่วงหลายเดือนข้างหน้า 
ศูนย์วิจัยกสิกรไทย คาดว่า ค่าเฉลี่ยของอัตราเงินเฟ้อทั่วไปน่าจะขยับขึ้นไปยืนเหนือระดับ 4% (YoY) ในช่วงไตรมาส 2 และไตรมาส 3 ของปี 2554 ซึ่งสูงกว่าช่วงไตรมาสแรกที่ยังมีมาตรการขอความร่วมมือตรึงราคาสินค้า ที่ค่าเฉลี่ยอยู่ที่ประมาณ 3% (YoY)
ขณะที่ การพุ่งขึ้นค่อนข้างมากของอัตราเงินเฟ้อพื้นฐานในช่วงต้นไตรมาส 2/2554 น่าที่จะทำให้โอกาสที่อัตราเงินเฟ้อพื้นฐานจะขยับขึ้นกรอบบนของเป้าหมายเงินเฟ้อ (ที่ 0.53%) ของ ธปท.เกิดเร็วขึ้น 
ทั้งนี้ คาดว่า อัตราเงินเฟ้อพื้นฐานอาจมีค่าเฉลี่ยเข้าใกล้ 3% (YoY) ในช่วงไตรมาส 3/2554 โดยอัตราเงินเฟ้อพื้นฐานในบางเดือนในช่วงดังกล่าว อาจมีระดับเกิน 3% 
จุดสูงสุดของแนวโน้มขาขึ้นของเงินเฟ้อในปี 2554 นี้ อยู่ในช่วงไตรมาสสุดท้ายของปี 2554 โดยเฉพาะอย่างยิ่ง หากมาตรการตรึงราคาน้ำมันดีเซลไว้ไม่เกิน 30 บาทต่อลิตร สิ้นสุดลงในช่วงเดือน ก.ย. 2554 และมีการขยับขึ้นอัตราค่าจ้างแรงงานในรอบระหว่างปีอีกครั้ง ก็อาจทำให้แรงกดดันเงินเฟ้อมีภาพที่ชัดเจนมากขึ้น 
อัตราเงินเฟ้อพื้นฐานน่าที่จะยืนเหนือระดับ 3% (YoY) ซึ่งเป็นกรอบบนของเป้าหมายเงินเฟ้อของ ธปท. ตลอดในช่วงไตรมาส 4/2554 ขณะที่ จุดสูงสุดของแนวโน้มขาขึ้นของอัตราเงินเฟ้อทั่วไปของไทย จะอยู่ในช่วงปลายปีที่ระดับอัตราเงินเฟ้อมีโอกาสเคลื่อนเข้าใกล้ 5% (YoY)
ศูนย์วิจัยกสิกรไทย ระบุว่า ภาพของความเสี่ยงเงินเฟ้อที่น่าจะมีแรงกดดันมากขึ้นในช่วงครึ่งปีหลัง โดยเฉพาะในช่วงไตรมาส 4/2554 ที่อัตราเงินเฟ้อทั่วไปมีโอกาสเคลื่อนเข้าใกล้ 5% (YoY) พร้อมๆ กับการยืนเหนือระดับ 3% (YoY) ของอัตราเงินเฟ้อพื้นฐานซึ่งเป็นกรอบบนของเป้าหมายเงินเฟ้อ (0.53%) ของ ธปท.ตลอดทั้งไตรมาสตามประมาณการของศูนย์วิจัยกสิกรไทย น่าที่จะทำให้ “โจทย์เงินเฟ้อสูงและการดูแลเสถียรภาพราคา” เป็นตัวแปรสำคัญในการกำหนดจุดยืนของนโยบายการเงินของ ธปท.เป็นเชิงคุมเข้มตลอดการประชุมนโยบายการเงิน 4 รอบที่เหลือของปี 2554 
ทั้งนี้ สัญญาณจากถ้อยแถลงของ กนง.ที่สะท้อนว่าอัตราดอกเบี้ยนโยบายของไทยยังอยู่ในช่วงขาขึ้นเพื่อดูแลความเสี่ยงเงินเฟ้อในระยะข้างหน้า ทำให้เครือธนาคารกสิกรไทยยังคงคาดการณ์ว่า กนง.น่าที่จะพิจารณาปรับขึ้นอัตราดอกเบี้ยนโยบายอีกครั้งในรอบการประชุมเดือน ก.ค. 2554 อีก 0.25% สู่ระดับ 3.25% โดยวัฏจักรขาขึ้นของอัตราดอกเบี้ยนโยบายของไทย อาจดำเนินต่อไปอีกในช่วงการประชุมรอบถัดๆ ไปของปี หากโมเมนตัมการขยายตัวทางเศรษฐกิจ การฟื้นกลับคืนมาของการผลิตในอุตสาหกรรมสำคัญของไทย (หลังการหยุดชะงักในช่วงไตรมาส 2/2554 จากเหตุภัยพิบัติญี่ปุ่น) เกิดขึ้นพร้อมๆ กับแรงกดดันเงินเฟ้อที่ยังไม่ผ่านพ้นระดับที่สูงที่สุดของแนวโน้มขาขึ้นรอบนี้